Zastaruja pacientow doma kaž tež w starownjach a hladarnjach
Pančicy-Kukow (aha/SN). Wjele ludźi je sej wčera popołdnju do Pančičansko-Kukowskeje apoteki swj. Bosćana podało, zo bychu jeje dotalnemu mějićelej Stefanej Fingerej dźak a připóznaće za jeho spomóžne dźěło w zańdźenych 25 lětach wuprajili.
Po tym zo bě po přewróće Chróšćansku apoteku přewzał, natwari Finger po pjeć lětach w Pančicach-Kukowje z balsamowym domom profilowany wobchod, kotryž niwow wjesneje apoteki daloko přesahuje. Za něhdźe 20 starownjow a hladarnjow cyłeje wuchodneje Sakskeje tam po lěkarskich receptach tablety zestajeja. Mašinelnje je do małych folijowych pakćikow zaskowuja a popisuja kóždy pakćik z mjenom kaž tež časom, hdy maja so tablety brać. Wšědnje su jězdźidła po puću, zo bychu domy w Drježdźanach, Zhorjelcu a Žitawje kaž tež w bliskich Chrósćicach a Smječkecach lěki w prawym času dóstawali.
ces_Latn szl_Latn szl_Latn